Det er nu 2 år siden – mere præcist den 4. november 2019 – vi havde vores sidste årsmøde. Vi var/er som resten af landet ramt af Corona.

Vi har i bestyrelsen været ramt af det, jeg kalder Corona-skræk. Vi er nogle bestyrelsesmedlemmer, som er mere sarte end andre. Derfor har vi for det første ikke mødtes mens smitten var på sit højeste, og vi har nok også været lidt sene til at starte op med møderne igen.

Dermed er ikke sagt, at vi ikke har været i arbejdstøjet. Mange opgaver er løst via mail og telefon. Jeg selv har deltaget i zoommøder, som nu er blevet en del af bestyrelsesarbejdet. Det er ikke noget jeg holder mest af, men i nødens stund kan det gå an.

Som et eksempel kan jeg nævne DN’s Naturpolitik, som I netop har fået et indblik i.

Heldigvis er vi nu i gang igen, bare for en gang til at skulle tage os voldsomt i agt for smitten. Det gør vi så.

Som sagt klør vi på, det bedste vi har lært. Vi har 316 medlemmer, som vi arbejder for. Jeg selv har haft rimelig travlt med at behandle høringssager omkring muslingeansøgninger i Struer Kommune. Efter min mening gik der for lang tid, inden Struer Kommune fik øjnene op for det store pres Fiskeristyrelsen lagde på os og kommunen. Efterhånden gik det også op for fødevareministeren, at der manglede et eftersyn af bekendtgørelsen og planlægning på området. Den 1. februar satte ministeren så ansøgningerne til opdræt af muslinger og østers på hold. Desværre – set fra min stol og skrivebord – var der kommet så mange ansøgninger (40 stk. helt præcist med et areal som to gange Livø’s areal).

Vi er i DN ikke modstandere af opdræt af muslinger og østers – overhovedet ikke. De lærte strides noget om, hvor meget N og P de kan rense Limfjorden med. De undersøgelser afventer vi naturligvis med spænding. Vi forventer også, at fødevareministeriet finder en løsning omkring privatiseringen af havbunden. Vi er meget spændte på, hvorledes der vil blive taget hensyn til friluftslivet omkring Limfjorden. Vi afventer også undersøgelserne omkring de liglag, der efterhånden breder sig under anlæggene.

Vi har i Struer Kommune 2 repræsentanter i Limfjordsrådet. Dem har vi ikke hørt meget fra.

I den forbindelse skal jeg deltage i et møde i Skive på mandag, når præsidenten for DN Marie Gjerding kommer, og ved selvsyn kan opleve en død havbund.

Det vi ønsker, er en Limfjord i balance. I kan se på vores plancher fra arrangementet ”Hop i Havet” den 22. august. Dette var arrangeret i samarbejde med Holstebro DN og Dykkerklubben.

En hel del tid går med sagsbehandling. Ifølge lovgivningen er DN høringspart vedrørende det åbne land. Det kan f.eks. være byggesager, lokalplaner og § 3-sager. Det tager meget af bestyrelsens tid, men det har også vist sig at være gavnligt at være opmærksomme på de dispensationer, som kommunen giver.

For at nævne et eksempel, hvor vores klage bar frugt, er medhold i Naturklagenævnet m.h.t. byggeri på åben mark.

Jeg skal også nævne en sag, hvor kommunen/udvalget ikke tog vore bemærkninger ind i afgørelsen. Det er projektet ved Hundsballevej, hvor vi mener, at bebyggelsesprocenten er ret stor – alt for stor.

Normalt har vi et godt samarbejde med kommunen via ”Det grønne Råd”, hvor vi har 2 pladser (formand og næstformand). Her er der lejlighed til at drøfte stort som småt vedrørende naturen i Struer Kommune. Det har jo vist sig, at Struer Kommune ligger helt i bunden, hvad biodiversiteten angår. Man har fået øjnene op for problemet i Struer Kommune, og der er blevet udarbejdet en handleplan, men jeg føler, der er langt fra plan til handling. F.eks. har man flere gange aflyst mødet i Grønt Råd. Man har ligeledes på papiret valgt at gå med i projektet ”Danmarks vildeste kommune”. Jeg skulle være med i bedømmelsesudvalget. Der var planlagt 3 møder. De er også aflyst.

Jeg har netop modtaget en kommunal oversigtover, hvor mange dyr og planter der er truet i Struer Kommune. 126 rødlistede arter, hvoraf 50 dyrearter er direkte truede bl.a. stor hornugle, dværgternerne, havternerne og klyde (udarbejdet af Århus Universitet). Derfor er der brug for, at der bliver lavet flere levesteder, og at de eksisterende bliver forbedret.

Man kunne f.eks. indtænke nogle lavbundsprojekter, som det projekt på Venø.

Struer Kommune er måske ikke så grøn. I valgkampen sende vi nogle spørgsmål til de opstillede partier med ønske om, at man ville lade spørgsmålene går videre til kandidaterne. Vi fik 1 svar!!

Vi har selv skaffet midler fra Danmarks Naturfond til et naturprojekt ved Mø. Projektets officielle navn er ”Genopretning af overdrev med Skarlagen Vokshat. En lille naturperle. Når jeg siger vi – så er det Signe Ambrosius – der er primus motor. Et andet projekt, som Signe står for er en svampetur i samarbejde med Lemvig på naturens dag.

Et andet projekt på naturens dag, var en tur i Folkeskoven. Arne Bjerrum er bestyrelsesmedlem i Folkeskoven. Vi har ved en ansøgning i samarbejde med DOF Struer fået tildelt en sum penge, som er blevet brugt i Folkeskoven.

Vi har regelmæssige samrådsmøder med DN- afdelinger i Vestjylland. Det gælder Lemvig, Ringkøbing-Skjern, Herning, Skive og Holstebro. Samme gruppe mødes med Naturstyrelsen Vestjylland. Her drøfter man f.eks. naturindsatsen, helårsgræsning, naturmål, natur 2000 i relation til naturplejeforpagtninger, lavbundsprojekter, urørt skov og samarbejde.

I Samrådsregi havde vi inviteret DN’s medlemmer på en tur til Langeland, hvor vi skulle besøge Danmarks Naturfonds gods Skovsgård. En rigtig spændende heldagstur. Jeg havde håbet, at flere af vore medlemmer havde taget imod tilbuddet. Om det var Coronaen, der her spillede ind vides ikke.

Som I kan se klør vi på det bedste vi har lært. Vi vil meget gerne involvere vore medlemmer noget mere. Og jeg håber, at der her i aften kommer nogle gode forslag på, hvorledes det kunne foregå.

Afslutningsvis vil jeg gerne takke Jeanette og Linda for arbejdet i bestyrelsen. De har jo ønsket ikke at fortsætte. Heldigvis fortsætter Linda med at tage sig af FB og hjemmesiden. 1000 tak for det.

Vi andre tager så fat med arbejdet i det nye år.